Diari Oficial de la Generalitat Valenciana


Sumari del DOGV 6907, del 21-11-2012 (2012/10143)

RESOLUCIÓ de 16 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri d'Ocupació i Seguretat Social i la Generalitat per al funcionament de l'aplicació informàtica per a la gestió de la informació dels servicis de prevenció aliens acreditats.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6907

Data del DOGV
:   21-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10500


Data del document
:   16-11-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 16 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre el Ministeri d'Ocupació i Seguretat Social i la Generalitat per al funcionament de l'aplicació informàtica per a la gestió de la informació dels servicis de prevenció aliens acreditats. [2012/10062]  
El Ministeri d'Ocupació i Seguretat Social i la Generalitat han subscrit, després de la tramitació prèvia reglamentària, el 3 de setembre de 2012, el conveni de col·laboració per al funcionament de l'aplicació informàtica per a la gestió de la informació dels servicis de prevenció aliens acreditats.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1027/2012, i que figura com a annex d'esta resolució.  
  
València, 16 de novembre de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni de col·laboració entre el Ministeri d'Ocupació i Seguretat Social i la Comunitat Valenciana per al funcionament de l'aplicació informàtica per a la gestió de la informació dels servicis de prevenció aliens acreditats  
  
Madrid, 3 de setembre de 2012  
  
Reunits  
D'una part: Fátima Báñez García, en la condició de ministra d'Ocupació i Seguretat Social, nomenada pel Reial Decret 1826/2011, de 21 de desembre.  
I d'una altra part: María José Catalá Verdet, consellera d'Educació, Formació i Ocupació, nomenada pel Decret 25/2011, de 30 de desembre, del president de la Generalitat (DOCV núm. 6683 de 02.01.2012).  
Ambdós parts es reconeixen mútuament la capacitat per a obligar-se i convindre.  
  
Exposen  
1. Que el Reial Decret 39/1997, de 17 de gener, pel qual s'aprova el Reglament dels Servicis de Prevenció, desplegament reglamentari de la Llei 31/1995, de 8 de novembre, de Prevenció de Riscos Laborals, va establir els requisits i funcions de les entitats especialitzades per a poder actuar com a servicis de prevenció aliens, així com el sistema d'acreditació i manteniment de les condicions d'acreditació d'estos servicis.  
  
Les últimes modificacions dutes a terme en el Reglament dels Servicis de Prevenció per mitjà del Reial Decret 337/2010, de 19 de març, derivades de l'Estratègia Espanyola de Seguretat i Salut en el Treball per al període 2007-2012, estan encaminades a millorar la qualitat i eficàcia dels sistemes de prevenció de riscos laborals, especialment de les entitats que actuen com a servicis de prevenció com a mitjà decisiu per a augmentar els nivells de seguretat i salut dels treballadors.   
  
Disposar d'un sistema d'informació dels servicis de prevenció que siga àgil, accessible i fiable és element necessari i indispensable per a assegurar l'efectivitat de la resta de les mesures que preveu la reforma. Amb este fi l'article 28 del Reglament dels Servicis de Prevenció referit a registres de les entitats especialitzades, després de la modificació que en fa el RD 337/2010, establix la necessitat de configurar registres autonòmics amb una sèrie de característiques, a fi de millorar el tractament de la informació de les entitats especialitzades i de permetre un millor coneixement de les dades per les autoritats i els ciutadans, i afavorir la comunicació telemàtica d'estes dades i la interconnexió dels registres autonòmics per mitjà de la creació d'una base de dades gestionada pel Ministeri d'Ocupació i Seguretat Social. Tot això amb expressa salvaguarda de la confidencialitat de la informació d'acord amb la Llei Orgànica 15/1999, de 13 de desembre, de Protecció de Dades de Caràcter Personal.  
  
2. Que el Ministeri d'Ocupació i Seguretat Social va dictar, fent ús de les atribucions que té conferides per la disposició final primera del Reial Decret 39/1997, de 17 de gener, pel qual s'aprova el Reglament dels Servicis de Prevenció, l'Orde TIN/2054/2010, de 20 de setembre, que desplega el Reglament dels Servicis de Prevenció pel que fa a l'acreditació d'entitats especialitzades com a servicis de prevenció, memòria d'activitats preventives i autorització per a realitzar l'activitat d'auditoria del sistema de prevenció de les empreses, i que deroga l'Orde del Ministeri de Treball i Assumptes Socials de 27 de juny de 1997, a fi de desplegar una nova regulació d'acord amb les modificacions efectuades en el Reglament dels Servicis de Prevenció pel Reial Decret 337/2010 esmentat.  
Entre les modificacions que cal introduir en la norma, el capítol II de l'Orde s'ajusta a les obligacions d'informació de les entitats especialitzades cap a l'autoritat laboral i els ciutadans en general. Per a fer-ho, l'orde inclou un model de memòria d'activitats preventives de servicis de prevenció aliens (annex III).   
D'altra banda, les previsions que fa l'article 28 del Reglament dels Servicis de Prevenció respecte de la posada a disposició de les memòries, per mitjà de l'establiment de registres autonòmics connectats a una base comuna de dades en el Ministeri d'Ocupació i Seguretat Social, permetrà un adequat desglossament de la informació siga quin siga l'àmbit d'actuació de cada servici de prevenció.  
L'esmentada Orde TIN/2054/2010, en la disposició addicional segona, preveu, per a la consecució dels objectius establits en l'article 28 del Reglament dels Servicis de Prevenció l'establiment de convenis de col·laboració entre les comunitats autònomes i el Ministeri d'Ocupació i Seguretat Social, d'acord amb la base jurídica assentada en l'article 4.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els convenis garantiran la incorporació de les dades dels registres de les autoritats laborals a la base de dades gestionada per la Direcció General d'Ocupació del Ministeri d'Ocupació i Seguretat Social i la posada a disposició electrònica de les memòries anuals dels servicis de prevenció.  
3. Que la intercomunicació i possibilitat de consulta de les dades que conté qualsevol registre i l'accés públic a les dades identificatives de l'empresa incorporades en estos, obliguen a disposar d'una base de dades generals en què consten les dades de tots els servicis de prevenció acreditats, siga quina siga l'autoritat laboral que va autoritzar l'entitat. Amb esta finalitat, el Ministeri d'Ocupació i Seguretat Social ha creat una aplicació informàtica que servirà com a suport tècnic de la base de dades generals, si bé la incorporació d'estes dades es produirà sempre i en tot cas a través dels registres de titularitat de les comunitats autònomes.  
D'acord amb això, les parts abans indicades acorden subscriure el present conveni que es regirà per les següents  
  
Clàusules  
  
Primera. Objecte del conveni  
En compliment del que preveu la disposició addicional segona de l'Orde TIN/2054/2010, de 20 de setembre, per la qual es desplega el Reial Decret 39/1997, de 17 de gener, pel qual s'aprova el Reglament dels Servicis de Prevenció, pel que fa a l'acreditació d'entitats especialitzades com a servicis de prevenció, memòria d'activitats preventives i autorització per a realitzar l'activitat d'auditoria del sistema de prevenció de les empreses, este conveni té com a objecte l'establiment de les bases necessàries per a la posada en funcionament de l'aplicació informàtica per a la base de dades generals de servicis de prevenció que arreplegue les dades que es troben en els registres de la Comunitat Valenciana i que permeta a esta comunitat autònoma l'accés a la informació i control dels servicis de prevenció.  
  
Segona. Creació d'una base de dades generals  
1. D'acord amb el que preveu l'article 28 del Reial Decret 39/1997, de 17 de gener, en els òrgans competents de la Comunitat Valenciana es crearà un registre en què seran inscrites les entitats especialitzades que han sigut autoritzades com a servicis de prevenció.   
  
Així mateix, estos òrgans seran els responsables de la incorporació de les dades del registre esmentat a la base de dades generals a què es referix l'apartat següent i de vigilar el compliment de les obligacions dels servicis de prevenció respecte a la comunicació a través del registre de les dades a què estan obligats.  
2. L'Administració General de l'Estat, a través del Ministeri d'Ocupació i Seguretat Social, s'obliga a la creació, desenrotllament, gestió i manteniment d'una aplicació informàtica que servirà com a suport tècnic de la base de dades generals a què es referix l'article 28.4 del Reglament dels Servicis de Prevenció, que haurà de contindre les dades que figuren en els registres de les autoritats laborals autonòmiques.   
  
La configuració d'esta base de dades ha de permetre que des de qualsevol de les autoritats laborals puga realitzar-se la consulta i donar-se accés públic a les dades incorporades als registres, així com la posada a disposició de la memòria anual dels servicis de prevenció.  
  
En tot cas, la variació de la configuració interna del Registre de la Comunitat Valenciana no ha d'afectar el format d'intercanvi de dades previst en els annexos d'este conveni.  
  
Tercera. Incorporació de les dades a la base general  
1. La Comunitat Valenciana, a través dels seus òrgans competents, ha d'agregar a la base de dades generals les dades dels servicis de prevenció aliens acreditats per estos, arreplegats en els annexos I i II del conveni, en el termini d'un mes a comptar de la data de la subscripció del conveni.  
2. La Comunitat Valenciana vigilarà que els servicis de prevenció aliens que acredite subministren i incorporen les dades a què estan obligats, i que es detallen en els annexos III a VII d'este conveni en els termes establits en el Reglament dels Servicis de Prevenció i en l'Orde FJX 9530/2010.  
3. La Comunitat Valenciana garantirà, així mateix, que les dades que figuren en el seu Registre respecte dels servicis de prevenció que esta acredite es mantinguen permanentment actualitzats i queden incorporats automàticament des del seu Registre a la base de dades generals .  
  
Quarta. Accés extern a la base de dades generals  
1. L'Administració General de l'Estat s'obliga a crear un lloc d'Internet a través del qual es realitzarà l'accés extern a la base de dades generals.  
La Comunitat Valenciana podra personalitzar els continguts ajustant-se als requisits de disseny establits per al lloc web creat per l'Administració General de l'Estat, a través del Ministeri d'Ocupació i Seguretat Social.  
2. Els continguts inserits en els llocs d'entrada als registres han de ser coherents amb el Reial Decret 39/1997, de 17 de gener, i l'Orde TIN/2054/2010, de 20 de setembre, sense que en cap cas puguen contravindre la seua aplicació.   
  
Quinta. Assignació de perfils d'accés  
1. L'accés a la base de dades generals es farà segons el perfil informàtic corresponent a l'usuari.  
2. Els perfils informàtics d'accés a la base de dades generals seran els següents:  
a) Perfil d'autoritat laboral que utilitze la base de dades generals com a suport informàtic de les seues dades. Permetrà l'accés a totes les dades que es troben en la base de dades generals, així com la introducció de les dades registrals dels SPA acreditats per esta. Permetrà, així mateix, l'explotació informàtica de les dades, d'acord amb les possibilitats de l'aplicació i s'encarregarà de donar d'alta com a usuaris del sistema l'autoritat sanitària, la inspecció de Treball i Seguretat Social, els òrgans tècnics territorials en matèria de seguretat i salut en el treball. Correspondrà a la Subdirecció General de Tecnologies de la Informació i Comunicacions del Ministeri d'Ocupació i Seguretat Social donar d'alta com a usuari del sistema d'àmbit nacional l'Institut Nacional de Seguretat i Higiene en el Treball.   
b) Perfil d'usuari de SPA. Permetrà la introducció de dades i comunicacions referents a les seues instal·lacions, mitjans materials, mitjans humans, subcontractacions i concerts, així com la consulta de les seues dades i la presentació de les memòries anuals.   
c) Perfil d'usuari sense certificat digital. Permetrà la consulta pública de les empreses acreditades com a servicis de prevenció aliens.  
  
3. Els perfils a) i b), a més de certificat digital, requerixen estar registrats com a usuaris del sistema.  
4. Als efectes del que preveu esta clàusula, seran vàlids els certificats reconeguts per la bfggsiqjtu @xnnei del Ministeri d'Hisenda i Administracions Públiques.  
5. Correspondrà a la Subdirecció General de Tecnologies de la Informació i Comunicacions del Ministeri d'Ocupació i Seguretat Social adoptar les mesures necessàries per a donar d'alta com a usuari administrador de la base general una persona designada per la Comunitat Valenciana.   
Una vegada donada d'alta, correspondrà a l'usuari administrador de la Comunitat Valenciana gestionar els tràmits relacionats amb els usuaris de l'aplicació ubicats en el seu àmbit d'actuació.   
L'usuari administrador de la Comunitat Valenciana ha de donar d'alta un administrador de cada servici de prevenció acreditat per esta.  
  
  
Sexta. Assistència als usuaris de l'aplicació  
A fi de facilitar la posada en funcionament de l'aplicació informàtica objecte d'este conveni, el Ministeri d'Ocupació i Seguretat Social posarà a disposició dels usuaris de la base de dades generals un sistema d'atenció telefònica destinat a solucionar problemes derivats de la utilització de l'aplicació informàtica.   
  
Sèptima. Protecció de dades  
La gestió de les dades que es troben en la base de dades generals es durà a terme d'acord amb el que preveu la Llei Orgànica 15/1999, de 13 de desembre, de Protecció de Dades de Caràcter Personal.  
En compliment del que disposa esta Llei Orgànica, per mitjà de l'Orde TIN/3326/2009, de 30 de novembre, s'ha creat el fitxer de servicis de prevenció aliens i entitats d'auditoria.  
  
Octava. Comissió de Seguiment  
A fi de realitzar un seguiment de la implantació, el funcionament i la gestió dels registres d'empreses acreditades, es crearà una comissió amb la següent composició, règim de funcionament i funcions.  
  
a) Composició  
Per part del Ministeri d'Ocupació i Seguretat Social: dos representants designats per la Direcció General d'Ocupació i dos representants designats per la Subdirecció General de Tecnologies de la Informació i Comunicacions.  
Per part de la Comunitat Valenciana: sis representants, designats per la comunitat autònoma.  
En la designació haurà de buscar-se una participació equilibrada entre personal amb formació jurídica i personal amb formació informàtica.   
Amb independència dels representants indicats, qualsevol comunitat autònoma podrà assistir a les reunions de la Comissió de Seguiment   
  
b) Règim de funcionament  
La Comissió es reunirà almenys una vegada a l'any i sempre que ho sol·licite una de les parts. No obstant això, durant el primer any d'eficàcia d'este conveni la Comissió es reunirà, almenys, en dos ocasions.  
  
La Comissió podrà crear grups de treball o celebrar reunions separades per a temes concrets, assegurant sempre una composició equilibrada de les administracions integrants de la Comissió.  
c) Funcions  
- Efectuar un seguiment de l'aplicació informàtica   
- Avaluar el funcionament de la base de dades generals.  
- Decidir la introducció de canvis en l'aplicació informàtica, en la base de dades generals o en el lloc d'Internet que li servix de suport, sempre que això no supose la modificació d'este conveni.   
- Analitzar i, si és el cas, decidir la forma d'explotació informàtica de les dades que es troben en la base de dades generals.  
- Rebre les comunicacions relatives als canvis de configuració interna del Registre a què es referixen les clàusules tercera i octava d'este conveni.  
- Vetlar pel compliment d'este instrument de col·laboració i resoldre els problemes d'interpretació i compliment que es pogueren plantejar amb motiu de la seua aplicació.  
  
Novena. Dret supletori  
En tot allò no previst expressament en este conveni serà aplicable la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Deu. Vigència  
Este conveni tindrà efectes des de la seua subscripció i vigència indefinida, excepte denúncia per qualsevol de les parts formulada amb una antelació mínima de tres mesos. Produïda la denúncia, el conveni es mantindrà en vigor fins a la firma d'un nou acord de col·laboració.  
  
  
Onze. Orde jurisdiccional competent  
Este conveni té naturalesa administrativa, per la qual cosa les qüestions litigioses que sorgisquen en la seua interpretació i aplicació han de sotmetre's als jutjats i tribunals de la jurisdicció contenciosa administrativa.  
I en prova de conformitat amb el que s'ha exposat i estipulat anteriorment, així com per a la seua deguda constància, les parts firmen este conveni, en tres exemplars, i en el lloc i la data indicats en l'encapçalament.  
  
La ministra d'Ocupació i Seguretat Social: Fátima Báñez García.  
La consellera d'Educació, Formació i Ocupació: María José Catalá Verdet.